Euroopan kielten päivä 26 9.2017 (Sanna Sova, kielitietoisuuslähettiläs, Turku)

**Päivänvausteksti ALAKOULUUN**

Meidänkin koulustamme löytyy useita rikkaita oppilaita. Ei, nyt ei tarkoiteta uusinta kännykkää tai merkkivaatteita, heidän rikkautensa ei välttämättä näy ulospäin. Nämä oppilaat ovat kielirikkaita. Moni lapsi omaksuu jo kotona vanhemmiltaan useita kieliä. Kavereiltaan ja koulussa he oppivat lisäksi suomea. Kielirikas lapsi tarkkailee sanoja ja puhetta ympärillään meitä muita aktiivisemmin.

Onneksi tästä rikkaudesta pääsette kaikki nauttimaan. Vaikka äidinkieli kotona olisikin vanha tuttu suomi, kolmannella koulussa alkaa kaikille luokkatovereille yhteinen vieras kieli, yleensä enkku, jonka opiskelu lähes poikkeuksetta on kaikista hauskaa. Yllättäen sanat taxi, hamburger ja hello onkin tuttuja jo ennen ensimmäistä tuntia! Neljännellä luokalla osa oppilaista valitsee vapaaehtoisen lisäkielen ja kuudennella alkaakin jo ruotsi. Sanavarasto ja kielitaito lisääntyvät joka viikko ihan huomaamattanne. Ja rikastutte kieli kieleltä, sana sanalta.

Tällä viikolla vietetään kieliviikkoa, ja erityisesti tänään tiistaina 26.9. Euroopan kielten päivänä, halutaan juhlistaa kielitaitoa ja kielten moninaisuutta kouluissamme. Ota haaste vastaan, ja yritä rikastua mahdollisimman monella uudella sanalla tänään. Ehkä opettajasi voisi olla se luokkatoveri, jonka kotikieli ei ole suomi. Mitä sinä haluaisit oppia juuri tänään?

**TOIMINTAVINKKEJÄ luokkaan**

* Kerätkää näkyviin luokkaan esim. sanat hei ja kiitos kaikilla kielillä, jotka tiedetään.
* Pyydetään oppilasta, jonka kotikieli on muu kuin suomi (tai joka osaa toista kieltä) opettamaan jokin fraasi.
* Oppilaita voi etukäteen pyytää pukeutumaan kielten päivänä paitaan, jossa lukee jotain (ns. printtipaita) tai jonkin kulttuurin ”perinneasuun”, näitä voidaan luokassa tutkailla päivän mittaan.
* Parihaku ”Mikä kieli”: jaa oppilaille erikielisiä tervehdyksiä, aina kaksi samaa. Oppilaat lähtevät kiertämään luokassa hokien tervehdystä ja yrittäen löytää parin, jolla on sama tervehdys. Parin löydyttyä oppilaat yrittävät arvata, mikä kieli on kyseessä. Tervehdys ja arvaus esitetään muille.

|  |  |  |
| --- | --- | --- |
| Guten Morgen! | Guten Morgen! | saksa |
| Hejsan! | Hejsan! | ruotsi |
| Good evening! | Good evening! | englanti |
| Bonjour! | Bonjour! | saksa |
| Ciao! | Ciao! | italia |
| Hola! | Hola! | espanja |
| Kalimera! | Kalimera! | kreikka |
| Konnichi va! | Konnichi va! | japani |
| Tere! | Tere! | viro |
| Tot ziens! | Tot ziens! | hollanti |
| Merhaba! | Merhaba! | turkki |